36-aastasele Polo-nimelisele ahvile on partnerit otsitud juba kaheksa aastat ehk alates ajast, mil suri tema eelmine elukaaslane, tollal 46-aastane Sumathi, vahendab Digitalspy.
Mysore’i loomaaia direktor Vijay Ranjan Singh märkis Polost rääkides, et loom pole eriti õnnelik.
«Tal on mõned hobid, mida ta naudib, näiteks toidu otsimine, mida talitaja jäätükkide või bambuse vahele peidab, et teda tegusana hoida,» rääkis Singh.
«Oleme kirjutanud kõigile suurematele loomaaedadele maailmas. Me oleme kõike proovinud,» kurtis loomaaia direktor.
Singhi sõnul raskendab Polole kaasa leidmist see, et paljud loomaaiad ei soovi ohustatud liikide esindajaid vahetada.